འཇོན་ཐང་ཡིན།རྒྱལ་ཁབ་སྤྱི་སྤྱོད་སྐད་ཡིག་གི་ཁྲིམས་ཀྱི་དོན་ཚན་༩་བ་ལྟར་ན།སྤྱི་སྤྱོད་སྐད་ཡིག་ཡིན་པའི་རྟགས་མཚན་གཅིག་ནི་སྲིད་གཞུང་དང་ཁྲིམས་ཁང་ལ་སོགས་པའི་དབང་འཛིན་ལས་ཁུངས་ཀྱིས་གཞུང་དོན་སྒྲུབ་སྐབས་ངེས་པར་དུ་བཀོལ་སྤྱོད་བྱེད་པའི་གཞུང་ཕྱོགས་ཀྱི་སྐད་ཡིག་ཡིན་དགོས་པ་དེ་མ་གཏོགས།རོང་འབྲོག་མང་ཚོགས་ཀྱིས་ཁ་ནང་ནས་ཇི་ཞིག་བཤད་གི་ཡོད་པ་དང་བཀའ་འགྱུར་བསྟན་འགྱུར་ཞིག་གསོ་མཛད་པ་དེ་བོད་སྐད་ཡིག་སྤྱི་སྤྱོད་སྐད་ཡིག་ཡིན་པའི་སྒྲུབ་བྱར་བཞག་ན་དངོས་གནས་དགོད་སྤྱད་བསླངས་པ་ཞིག་མིན་ནམ།བོད་རང་སྐྱོང་ལྗོངས་ཀྱི་ཁྲིམས་བཟོ་དང་ཁྲིམས་འཛིན།སྲིད་འཛིན་དང་ལྟ་རྟོགས་ལས་ཁུངས་གང་གི་དྲ་རྒྱ་གང་གི་ནང་དུ་སོང་ནའང་བོད་སྐད་ཡིག་གི་ཞབས་ཞུ་སྒེའུ་ཁུངས་མེད་པ་མ་ཟད།བོད་རང་སྐྱོང་ཁུལ་མང་བོ་ཞིག་གིས་ད་བར་བོད་རང་སྐྱོང་ཁུལ་མི་ཟེར་བར་ཁུལ་ཟེར་གི་ཡོད།དཔེར་ན་བདེ་ཆེན་ཁུལ་དང་དཀར་མཛེས་ཁུལ་ལ་སོགས་པ་ལྟ་བུ།དེ་ཚོའི་གཞུང་ཡིག་གི་ནང་ན་བོད་ཡིག་ནི་ཉིན་མོའི་སྐར་མ་ལྟར་འཚོལ་དཀའ་བ་ཞིག་ཏུ་གྱུར།དེ་སྔོན་ལོ་རབས་བརྒྱད་ཅུ་དགུ་ཅུའི་སྐབས་སུ་གཞུང་གཉེར་གྱི་སྤྱི་སྤྱོད་རླངས་འཁོར་དང་བསྐྱེལ་འདྲེན་རླངས་འཁོར་གི་སྒོ་དང་གསོལ་མགྲོན་ཁང་བཅས་ཀྱི་མིང་རྟགས་སྟེང་བོད་ཡིག་མང་པོ་མཐོང་རྒྱུ་ཡོད་མོད་ད་བར་གཅིག་ཀྱང་མཐོང་བར་དཀོན།ཁྲིམས་ཁང་ནང་ནས་བོད་སྐད་ཀྱིས་ཁྲིམས་བཤེར་བྱེད་དགོས་པ་ནི་རྩ་ཁྲིམས་ཀྱི་ཐོབ་ཐང་ཡིན་མོད་ལྷ་སའི་ཁྲིམས་ཁང་གི་བཅད་ཁྲ་ཡི་བརྒྱ་ཆའི་དགུ་ཅུ་རྒྱ་ཡིག་ཡིན་པ་དང་།རང་སྐྱོང་ཁུལ་མང་ཆེ་བའི་སྲིད་གཞུང་དང་ཁྲིམས་ཁང་གི་ཡིག་ཆ་ཚང་མ་རྒྱ་ཡིག་ཡིན།བོད་སྐད་ཡིག་སྤྱི་སྤྱོད་སྐད་ཡིག་ཡིན་དགོས་ན་སྲིད་གཞུང་དང་ཁྲིམས་ཁང་སོགས་ཀྱི་སྤྱི་སྤྱོད་སྐད་ཡིག་ཡིན་དགོས་ལས།རོང་འབྲོག་མང་ཚོགས་ལ་མཚོན་ན་ཕ་སྤྲེའུ་དང་མ་བྲག་སྲིན་མོའི་སྐབས་སུ་བོད་སྐད་ཡིག་སྤྱི་སྤྱོད་སྐད་ཡིག་ཏུ་ཆགས་ཚར།